b'\n_START_ARTICLE_\nPilvet (veistos)\n_START_PARAGRAPH_\nPilvet on kuvataiteilija Mika Natrin (s. 1969) kolmiosainen ter\xc3\xa4sveistos Turussa Aurajoen rannalla, Ursininkadun ja L\xc3\xa4ntisen Rantakadun risteyksess\xc3\xa4._NEWLINE_Joulukuussa 2006 paljastettu teos sijaitsee hotelli Marina Palacen edustalla, ja se on hotellin kiinteist\xc3\xb6yhti\xc3\xb6n panostus Turku 2011 -kulttuurip\xc3\xa4\xc3\xa4kaupunkivuoteen ja Aurajokivarren el\xc3\xa4v\xc3\xb6itt\xc3\xa4miseen. Samalla veistos oli yll\xc3\xa4tyslahja 60 vuotta t\xc3\xa4ytt\xc3\xa4neelle hotellikiinteist\xc3\xb6n omistajalle Heikki Salmelalle._NEWLINE_Mika Natrin mukaan tilaaja halusi paikalle el\xc3\xa4myksellisen teoksen, jossa olisi mukana vesi ja valo. Enimmill\xc3\xa4\xc3\xa4n 4,5\xc2\xa0metri\xc3\xa4 korkea teos on valmistettu haponkest\xc3\xa4v\xc3\xa4st\xc3\xa4 ter\xc3\xa4ksest\xc3\xa4 ja on pime\xc3\xa4n aikaan valaistu. Teokseen on sijoitettu liiketunnistin, joka k\xc3\xa4ynnist\xc3\xa4\xc3\xa4 vesisumuttimen, kun teoksen kaarien l\xc3\xa4pi k\xc3\xa4velee. T\xc3\xa4m\xc3\xa4 ominaisuus on k\xc3\xa4yt\xc3\xb6ss\xc3\xa4 vain kes\xc3\xa4isin.'